Ċifri ġodda jikkonfermaw li l-UE u l-Istati Membri tagħha kkonsolidaw posthom bħala l-akbar donatur ta' għajnuna fid-dinja fl-2016. Din id- data hija bbażata fuq riżultati rrapporati s-sena l-oħra minn membri tal-Kumitat ta' Għajnuna għall-Iżvilupp tal-Organizzazzjoni għall-Kooperazzjoni u l-Iżvilupp Ekonomiċi (OECD-DAC) X'juru ċ-ċifri? Ċifri preliminari tal-OECD juru li l-Għajnuna Uffiċjali għall-Iżvilupp (Official Development Assistance (ODA)) mogħtija mill-UE u l-Istati Membri tagħha fl-2016 laħqet €75.5 biljun. Dan jikkostitwixxi żieda ta' 11 % meta mqabbel mal-livelli tal-2015. L-għajnuna tal-UE żdiedet għar-raba' sena konsekuttiva u laħqet l-ogħla livell tagħha s'issa. Fl-2016, l-ODA kollettiva tal-UE kienet tirrappreżenta 0.51 % tal-Introjtu Nazzjonali Gross (ING) tal-UE, b'żieda minn 0.47 % fl-2015. Dan huwa ferm ogħla mill-medja ta' 0.21 % tal-pajjiżi mhux tal-UE li huma membri tal-Kumitat ta' Għajnuna għall-Iżvilupp (Development Assistance Committee (DAC)). X'inhi l-prestazzjoni tal-UE rigward il-mira tal-ODA għall-LDCs? Fl-2015 (id-data tal-2016 mhux se tkun disponibbli qabel Diċembru 2017), l-ODA tal-UE għall-LDCs laħqet €15.8 biljun ekwivalenti għal 0.11 % tal-ING. Sitt Stati Membri tal-UE qabżu l-mira ta' ODA ta' 0.15 % għall-LDCs/ING: Il-Lussemburgu (0.40 %), l-Iżvezja (0.29 %), ir-Renju Unit (0.23 %), id-Danimarka (0.20 %), il-Finlandja (0.18 %), u l-Irlanda (0.15 %). Kif jinġabru n-numri? Min jiġborhom? Il-Kumitat ta' Għajnuna għall-Iżvilupp tal-OECD (Development Assistance Committee - DAC) huwa l-awtorità aħħarija li tiddeċiedi jekk in-nefqa rrapportata lilha (mill-istati membri jew donaturi oħrajn) tikkwalifikax bħala Għajnuna Uffiċjali għall-Iżvilupp (ODA). Id-DAC bħalissa huwa magħmul minn 30 membru: L-Awstralja, il-Kanada, l-Iżlanda, il-Ġappun, il-Korea, New Zealand, in-Norveġja, l-Iżvizzera, l-Istati Uniti, 20 Stat Membru tal-UE u l-UE. Żewġ Stati Membri tal-UE (jiġifieri l-Estonja u l-Latvja) huma membri tal-OECD imma mhux tad-DAC, filwaqt li sitta oħra (il-Bulgarija, il-Kroazja, Ċipru, il-Litwanja, Malta u r-Rumanija) la huma membri tal-OECD u lanqas tad-DAC. Il-Kummissjoni tippreżenta data individwali dwar l-Istati Membri tal-UE kollha, inkluż dwar dawk li mhumiex membri tad-DAC. Mill-bqija d-data ppubblikata mill-OECD u mill-Kummissjoni hija identika. L-UE tuża l-istess ċifri tal-prezzijiet kurrenti kif preżentati mid-DAC fil-pubblikazzjoni ta' ċifri preliminari għall-2016, ikkonvertiti lura minn USD għal EUR billi tintuża r-rata tal-kambju tad-DAC. Hemm żewġ differenzi fl-analiżi tal-bidliet tal-volumi tal-ODA: Il-Kummissjoni tippreżenta u tanalizza d-data f'valuri tal-Euro, filwaqt li d-DAC tuża Dollari Amerikani. Din id-differenza fir-rata tal-kambju fl-evalwazzjoni tapplika kemm għal ċifri globali kif ukoll għal Stati Membri individwali. Il-Kummissjoni tuża valuri f'termini nominali (prezzijiet kurrenti) biex tippreżenta l-bidliet. Id-DAC jippreżenta data kemm fi prezzijiet kostanti kif ukoll f'termini nominali, iżda jikkalkula kambjamenti fi prezzijiet kostanti u rati tal-kambju biss. Innota li l-proporzjonijiet tal-ODA mal-ING mhumiex affettwati mid-differenzi ta' hawn fuq. Barra mill-ODA tal-UE28 ippreżentata mid-DAC, il-Kummissjoni tippreżenta wkoll l-ODA kollettiva tal-UE, li huwa ammont tal-ODA rrappurtat mill-Istati Membri tal-UE u l-ODA addizzjonali pprovduta mill-istituzzjonijiet tal-UE. Ħafna mill-infiq mill-istituzzjonijiet tal-UE tal-ODA huwa, għall-għanijiet tar-rappurtar ODA/ING, implikat lill-Istati Membri tal-UE, jiġifieri data tal-Istati Membri tinkludi parti mill-infiq tal-istituzzjonijiet. L-ODA pprovduta permezz tar-riżorsi proprji tal-Bank Ewropew tal-Investiment (BEI) mhijiex implikata lill-Istati Membri u hija addizzjonali għall-ODA tal-Istati Membri. Għalfejn id-data hija preliminari? Id-data ppreżentata hija bbażata fuq informazzjoni li l-OECD u l-Kummissjoni rċevew mill-Istati Membri fil-ġimgħat li għaddew. Informazzjoni addizzjonali dwar id-dettalji tal-fondi u tal-programmi għall-2016 se tkun irrapportata lid-DAC u vverifikata minnu matul l-2017. Għandhom jiġu ppubblikati l-aħħar ċifri tal-ODA għall-2016 b'analiżi dettaljata mid-DAC tal-OECD f'Diċembru 2017. Għal iktar informazzjoni: Stqarrija għall-istampa: EU releases humanitarian assistance to Africa as needs grow Anness: Achieving the 2030 Sustainable Development Goals: Putting together the means of implementation; highlight on EU early achievements in three key areas Stqarrija għall-Istampa tal-OECD